b'\n_START_ARTICLE_\nStanley Crossett\n_START_SECTION_\nKariera\n_START_PARAGRAPH_\nCrossett je svojo hokejsko kariero pri\xc4\x8del relativno pozno, pri starosti 29 let. Od vseh ostalih hokejistov se je \xc5\xbee na dale\xc4\x8d razlikoval po svoji postavi, s 183 centimetri in 91 kilogrami je veljal za nekak\xc5\xa1nega "te\xc5\xbekokategornika." V njegovih \xc4\x8dasih so bili namre\xc4\x8d hokejisti ni\xc5\xbeje postave, saj je bilo v igri najve\xc4\x8d poudarka na hokejistovi spretnosti s palico - pri slednji pa so bili ni\xc5\xbeji igralci v bolj\xc5\xa1em polo\xc5\xbeaju. Crossett je sezono 1929/30 prebil v \xc4\x8dlanskem amaterskem mo\xc5\xa1tvu Port Hope Eagles._NEWLINE_Naslednjo sezono, sezono 1930/31 mu je uspel preboj v ligo NHL. Pridru\xc5\xbeil se je ekipi Philadelphia Quakers, ki je v svoji prvi sezoni po selitvi iz Pittsburgha do\xc5\xbeivljala pravo rezultatsko katastrofo. Crossett je Quakerse okrepil kot prost igralec in zanje nastopil na 21 tekmah. Ob 10 kazenskih minutah ni v osebno statistiko vpisal nobene to\xc4\x8dke. Po koncu sezone je klub razpadel, Crossett pa je drsalke postavil v kot._NEWLINE_Vrnil se je v Port Hope, Ontario, in se poro\xc4\x8dil z Lauro Hill. Skupaj z \xc5\xbeeno je bil kasneje lastnik in upravitelj taksi slu\xc5\xbebe, hotela in dvorane z bazenom. Vse te funckije sta z \xc5\xbeeno opravljala zelo uspe\xc5\xa1no. Crossett je prav tako sodeloval v drugi svetovni vojni in v vrstah kanadskih oboro\xc5\xbeenih sil napredoval do \xc4\x8dina vodnika. Umrl je 26. julija 1992 v starosti 92 let.'